b"\n_START_ARTICLE_\nPerdikkas II av Makedonia\n_START_SECTION_\nLiv\n_START_PARAGRAPH_\nEtter at Aleksander I d\xc3\xb8de i 452 f.Kr. begynte Makedonia \xc3\xa5 falle fra hverandre. Makedonske stammer ble bortimot fullstendig uavhengige, og var kun l\xc3\xb8selig allierte til kongen. Det synes som om Alketas II ble konge etter sin far, men ble myrdet av sin nev\xc3\xb8 Arkelaos I, s\xc3\xb8nn av Perdikkas II, og sistnevnte tok da over tronen i Makedonia i 448 f.Kr. Ved 434 f.Kr. ble Perdikkas utfordret av sin bror Filip som hadde skaffet seg st\xc3\xb8tte fra Athen og fra kong Derdas av Elimea Perdikkas svarte med \xc3\xa5 oppmuntre til oppr\xc3\xb8r i en rekke athenske skattepliktige bystater, blant annet Potidaia._NEWLINE_Athen svarte med \xc3\xa5 sende 1000 hoplitter og 30 skip til Makedonia hvor de erobret byen Therma. De dro videre for \xc3\xa5 beleire Pydna hvor de ble m\xc3\xb8tt av forsterkning p\xc3\xa5 ytterligere 2000 hoplitter og 40 skip. Imidlertid da athenerne beleiret byen fikk de h\xc3\xb8re at Korint hadde sendt en styrke p\xc3\xa5 1600 hoplitter og 400 lette tropper for \xc3\xa5 st\xc3\xb8tte Potidaia._NEWLINE_For \xc3\xa5 bekjempe den nye trusselen gjorde Athen en allianse med Perdikkas, og fortsatte videre til ham, men da br\xc3\xb8t Perdikkas \xc3\xb8yeblikkelig avtalen og dro til Potidaia. Athenerne ble seierrike og slaget, sammen med slaget ved Sybota, var direkte utl\xc3\xb8sende \xc3\xa5rsak til peloponneskrigen som til sist kom til \xc3\xa5 \xc3\xb8delegge Athens dominans og herred\xc3\xb8mme i Hellas._NEWLINE_I 431 f.Kr. gikk Athen inn i en allianse med kong Sitalkes av Trakia etter at Nymfodoros, en athener, hadde giftet seg med Sitalkes' s\xc3\xb8ster. Nymfodoros forhandlet deretter fram en avtale mellom Athen og Perdikkas hvor den makedonske kongen fikk Therma. Som resultat av dette trakk Athen tilbake sin st\xc3\xb8tte til Filip, og trakerne gikk med p\xc3\xa5 \xc3\xa5 hjelpe Perdikkas i \xc3\xa5 fange ham. Til gjengjeld marsjerte Perdikkas mot Khalkis, bystaten som han innledningsvis hadde overtalt til \xc3\xa5 gj\xc3\xb8re oppr\xc3\xb8r mot Athen._NEWLINE_Imidlertid forr\xc3\xa5dte Perdikkas atter en gang athenerne og sendte en h\xc3\xa6r p\xc3\xa5 rundt 1000 menn for \xc3\xa5 st\xc3\xb8tte Spartas angrep p\xc3\xa5 Akarnania i 429 f.Kr., men de kom for sent til \xc3\xa5 kunne bidra. Som en reaksjon p\xc3\xa5 dette invaderte Sitalkes Makedonia da han hadde f\xc3\xa5tt l\xc3\xb8fte om st\xc3\xb8tte fra Athen, men st\xc3\xb8tten kom aldri, og Perdikkas greide enda en gang \xc3\xa5 benytte seg av diplomati for \xc3\xa5 redde Makedonia. Han lovte sin s\xc3\xb8ster som ektefelle til en nev\xc3\xb8 av Sitalkes som deretter gikk med p\xc3\xa5 \xc3\xa5 trekke seg tilbake._NEWLINE_Etter dette var Perdikkas alliert med Sparta og i 424 hjalp ham den spartanske h\xc3\xa6rf\xc3\xb8reren Brasidas til \xc3\xa5 erobre Amfipolis nord i Hellas fra athenerne. Det var en av Athens viktigste kolonier, hovedsakelig for \xc3\xa5 f\xc3\xa5 tilgang til t\xc3\xb8mmer for \xc3\xa5 bygge skip. Det var et alvorlig tilbakeslag og det gjorde dem avhengig av tilgang til makedonsk t\xc3\xb8mmer i \xc3\xa5rene som kom, og som styrket Makedonias forhandlingskort. I bytte for dette hjalp spartanerne Perdikkas \xc3\xa5 sikre grensene hans ved \xc3\xa5 lede et angrep p\xc3\xa5 kong Arrhabaios av Lynkestis, s\xc3\xb8nn av Aeropos, og hadde l\xc3\xb8fte om st\xc3\xb8tte fra illyrere. Imidlertid byttet illyrere side og angrep Perdikkas og hans spartanske allierte. De d\xc3\xa5rlig trente makedonske styrkene flyktet og da trakk ogs\xc3\xa5 spartanerne seg tilbake og angrep den makedonske bagasjetoget i irritasjon. Det forsuret forholdene mellom Makedonia og Sparta i mange \xc3\xa5r framfor, og bidro til \xc3\xa5 sende Perdikkas n\xc3\xa6rmere Athen og han gikk inn i allianse med dem i 423 f.Kr._NEWLINE_Ved 417 f.Kr. hadde Perdikkas igjen endret seg og gikk inn i alliansen mellom Sparta og Argos, og bare fire \xc3\xa5r senere b\xc3\xb8yde Perdikkas seg fra press fra Athen og br\xc3\xb8t med sine allierte p\xc3\xa5 Peloponnes. Han ga deretter sin st\xc3\xb8tte til Athen i deres angrep p\xc3\xa5 Amfipolis._NEWLINE_I 413 f.Kr. d\xc3\xb8de han og etterlot sin s\xc3\xb8nn Arkelaos I som konge."